কিছু কিছু নাম আবার মনে থেকে যায়। আমার সাথে পড়ে চায়নিজ এক ছেলে, নাম উচিংবুং। এই নামটা  আমার ঠিকই মনে আছে। অন্যদের মনে নেই। কিন্তু তাকে দেখলেই চিনি। কিন্তু আরেকজন চায়নিজের কাছে লজ্জা পাই নাম মনে রাখতে না পেরে।.... প্রথম আসার পরে আমার বেশ কিছু চায়নিজ বন্ধু ছিল। একইদিনে ওরাও এসেছিল। খুবই মাখামাখিই ছিল। ওদের সাথেই বেশি চলতাম। এদের একজনের আঙ্কেল এখানে থাকে। উনার বাসায় একদিন নিয়ে গেল। পরিচয় হল। লোকটি খুব মিশুক। আমাকে পানীয় দিল। চায়না থেকে আনা সিগারেট দিল। খাওয়ার কথা বললো। রাতে খাওয়ার পরেই গিয়েছিলাম, তাই বিনীতভাবে না করলাম। হঠাৎ করে সে মাংস নিয়ে আসলো। শুধু মাংস খেতে হবে। খাবারের চেহারা দেখলেই তো আমার  খেতে ইচ্ছে করে না, আবার কি মাংস কে জানে। জিঞ্জেস করলাম। বললো ভেড়ার মাংস। চায়নিজদের মসলার গন্ধ আমার পছন্দ হয় না। নাক বন্ধু করে মুখে নিলাম। স্বাদটা খারাপ না। তবে মনের মাঝে তো রুচি নেই। পরে পানি দিয়ে গিলে ফেললাম। এক আজাব থেকে রক্ষা পেলাম। এরপরেই সে বললো- চল ড্রিংক করি। বেশ রাত হয়ে গিয়েছিল। পরদিন ক্লাস আছে। তাই করলাম না। এর পরের দিন সে তার ভাতিজাকে দিয়ে পাঠিয়ে দিল। আর তার ভাতিজা আমার জন্য রান্না শুরু করলো। আলু কুচিকুচি করে কেটে তেলে দিয়ে দুই মিনিট পরে নামিয়ে নিল- মানে কাচা আলু। ডিম ভাজা করলো। সাথে মাছের কি একটা  তারকারী। রং কালো হয়ে আছে। চায়নিজ মসলার গন্ধ। আর মাছ পিস পিসের বদলে একেবারে গুড়ো হয়ে আছে। আমি ডিম দিয়ে হালকা খেলাম। আলু ভাজাও ট্রাই করলাম। মন্দ না। পরে চায়নিজ পানীয় পান করলাম। আপেলের গন্ধ- কিন্তু বেশ কড়া গন্ধ। পান করার পরে মাথা তো হেলাদুলা শুরু করলো। মাথা, মুখ, চোখে যেন স্বাস্থ্য বেড়ে গেছে- টানটান অবস্থা। আবার ভালও লাগছিল।........এরপরে আর আমি উনার বাসায় যাইনি। আর ব্যস্ততা বেড়ে যাওয়ায় বন্ধুদের সাথে দেখাও কম হত। তারপর বিভিন্নজন ওরা বিভিন্ন জায়গায় চলে গেল।